Uffiċjali Iraqqin qalu li t-truppi keċċew ‘il barra lil ġellieda tal-Istat Iżlamiku mill-belt ta’ Baiji, fejn issir ir-raffinar taż-żejt u li tinsab mal-200 km  fit-tramuntana ta’ Bagħdad. F’intervista televiżiva, il-Ġeneral Abdul-Wahab al-Saadi qal li “l-belt ġiet għall-kollox illiberata”. Kien għad hemm rapporti ta’ ġlied qalil madwar ir-raffinerija taż-żejt li hija l-akbar waħda fl-Iraq. L-Istat Iżlamiku kien ħataf Baiji f’Ġunju. Il-grupp li għandu taħt idejh ukoll partijiet kbar minn naħa ta’ fuq tas-Sirja, ilu fil-mira ta’ kampanja militari mmexxija mill-Istati Uniti minn Awwissu.